Bybelskool » 1 Kronieke 22 – Dawid berei Salomo nougeset voor vir die bou van die tempel
25 Apr2013 1 Kronieke 22 – Dawid berei Salomo nougeset voor vir die bou van die tempel
Dawid se visie was vir ‘n tempel wat indrukwekkend groots sal wees, ‘n roem en ‘n sieraad vir alle lande. Maar sy seun Salomo was nog “jonk en sag”.
Daarom doen Dawid drie goed wat ook die kleiner dele vorm waaruit die hoofstuk opgebou is:
Dawid tref vir Salomo die voorbereidings in terme van die bouers wat onder andere uit sy internasionale betrekkinge kom, bv. van Tirus en Sidon af, en in terme van materiaal vir die bouwerk wat as buit uit sy oorloë kom, sowel as uit geskenke van sy vriende onder die nasies, bv. Koning Toï van Hamat – vers 2-5. Die vreemdelinge wat Dawid hier bymekaargebring het, was veral vroeëre bewoners van die land Kanaän, “Amoriete, Hetiete, Feresiete, Hewiete en Jebusiete, afstammelinge van dié wat nie deur die Israeliete uitgeroei is nie en nog oor was in die land.” (1 Kon 9:20-22). Salomo het hulle dwangarbeid laat doen wat uiteindelik tot opstand gelei het onder aanvoering van Jerobeam, die man wat hy aangestel het om oor hulle toesig te hou. Dit het tot die skeuring van die ryk gelei, wat ‘n mens natuurlik ook laat wonder oor die wysheid van die gebruik van vreemdelinge en veral die aspek van dwangarbeid.
Dawid mentor sy seun deur hom in te laat in sy eie verhouding met God en te herinner aan die beloftes wat die Here oor Salomo uitgespreek het. Dawid moedig Salomo aan om sy eie verhouding met God in stand te hou, veral deur die wet na te kom, dit wat van God se wil bekend was, en met oorgawe homself te gee vir wat die Here vir hom duidelik maak: “Wees sterk en staan vas.” – vers 6-16. Salomo sou baie aandag hieraan gee, veral om ‘n “luisterende hart” te bekom (1 Kon. 3:9)
Dawid maak vir Salomo die pad gelyk onder die leiers van die volk, al die gesaghebbers, om Salomo te ondersteun. Let op hoe hy dié opdrag as ‘n geestelike een uitspel sowel as een wat verbind is aan die Dawidshuis – vers 17-19. “Gee nou hart en siel daaraan om aan die Here julle God gehoorsaam te wees, en begin bou aan die heiligdom van God die Here.”